Leta 2006 je nastopil na Evropskem prvenstvu v Göteborgu in zasedel četrto mesto, z okoli sekundo zaostanka za tretjeuvrščenim rojakom Juanom Carlosom Higuerom. Na Evropskem dvoranskem prvenstvu 2007 je Casado s sotekmovalci slavil kar trojno zmago. Na najvišjo stopničko se je zavihtel Higuero, drugi je bil Diego Gallardo, tretji pa Casado. Tistega leta je sledilo še Svetovno prvenstvo v japonski Osaki, kjer so se vsi trije španski junaki z Evropskega dvoranskega prvenstva prebili v finale. Tam pa se je vrstni red obrnil, saj je bil najboljši Španec prav Casado, ki je s časom 3:35.62 v cilj pritekel kot sedmi. Leta 2008 sta se odvili dve za Casada zelo pomembni tekmovanji. Prvo je bilo Svetovno dvoransko prvenstvo, ki ga je organizirala domača Valencija. V teku na 1500 m je zmagal Etiopijec Deresse Mekonnen pred Kenijcem Danielom Kipchirchirjem Komenom, za bron sta se pomerila Casado in Higuero. Srečnejši je bil slednji, ki je s časom 3:38.82 rojaku za šest stotink speljal kolajno.